VSC Sklep EPVDp 60/2023
Sodna praksa višjih sodišč, 2023-10-24

dr. Saša Kmet (preds.), Branko Aubreht (poroč.), Barbara Žumer Kunc

prepoved uporabe tujega vozniškega dovoljenja - pravnomočnost odločbe o prekršku - vročitev odločbe o prekršku - razveljavitev klavzule o pravnomočnosti

Po prejemu pritožbe zagovornice storilca, v kateri le ta zatrjuje, da storilec s tremi odločbami o prekršku (odločba z dne 12. 4. 2022 ter odločbi z dne 15. 9. 2022) ni bil seznanjen, ker mu jih delodajalec ni nikoli vročil, je sodišče prve stopnje pri pristojnih organih opravilo poizvedbe. Iz listin v spisu tako izhaja, da je bila trem navedenim odločbam o prekrških razveljavljena klavzula pravnomočnosti ter da ima storilec na dan 4. 10. 2023 v skupni evidenci kazenskih točk kot star voznik vpisanih 13 KT.

Ob ugotovljenem pogojev za izdajo izpodbijanega sklepa ni, saj doseženih 13 KT v obdobju dveh let ne utemeljuje izrek prepovedi uporabe tujega vozniškega dovoljenja.

Pritožbi se ugodi in se izpodbijani sklep razveljavi.

1. Sodišče prve stopnje je z uvodoma navedenim sklepom storilcu izreklo prepoved uporabe tujega vozniškega dovoljenja za vse kategorije motornih vozil, za katere je storilec imel dovoljenje dne 16. 6. 2022 ter ga oprostilo plačila sodne takse.

2. Zoper sklep se pritožuje zagovornica storilca iz vseh pritožbenih razlogov po členu 154 Zakona o prekrških (ZP-1). Predlaga ugoditev pritožbi ter razveljavitev izpodbijanega sklepa. Priglaša pritožbene stroške.

4. Izpodbijana odločitev prvostopenjskega sodišča o izreku prepovedi uporabe tujega vozniškega dovoljenja na ozemlju Republike Slovenije temelji na ugotovitvah, da je imel storilec na dan 12. 10. 2022 v evidenco pravnomočno vpisanih skupaj 22 kazenskih točk (KT), ki so mu bile kot vozniku motornega vozila B kategorije izrečene s (-) plačilnim nalogom Specializirane enote za nadzor prometa št. 5001194842420 z dne 13. 2. 2022, ki je postal pravnomočen dne 22. 2. 2022, (-) z odločbo Postaje prometne policije Koper št. 5550095128065 z dne 12. 4. 2022, ki je postala pravnomočna dne 26. 4. 2022, (-) z odločbo Postaje prometne policije Koper št. 5550096307435 z dne 15. 9. 2022, ki je postala pravnomočna dne 5. 10. 2022 in (-) z z odločbo Postaje prometne policije Koper št. 55500996308199 z dne 15. 9. 2022, ki je postala pravnomočna dne 5. 10. 2022.

5. Upoštevajoč tretji in osmi odstavek 22. člena ZP-1 je sodišče imetniku tujega vozniškega dovoljenja, ki je v obdobju dveh let dosegel 18 kazenskih točk (KT), dolžno izreči prepoved uporabe tujega vozniškega dovoljenja na ozemlju Republike Slovenije za dobo enega leta.

6. Po prejemu pritožbe zagovornice storilca, v kateri le ta zatrjuje, da storilec s tremi odločbami o prekršku (odločba z dne 12. 4. 2022 ter odločbi z dne 15. 9. 2022) ni bil seznanjen, ker mu jih delodajalec ni nikoli vročil, je sodišče prve stopnje pri pristojnih organih opravilo poizvedbe. Iz listin v spisu tako izhaja, da je bila trem navedenim odločbam o prekrških razveljavljena klavzula pravnomočnosti ter da ima storilec na dan 4. 10. 2023 v skupni evidenci kazenskih točk kot star voznik vpisanih 13 KT.

Ob ugotovljenem pogojev za izdajo izpodbijanega sklepa ni, saj doseženih 13 KT v obdobju dveh let ne utemeljuje izrek prepovedi uporabe tujega vozniškega dovoljenja.

7. Pritožbeno sodišče je zato utemeljeni pritožbi zagovornice storilca ugodilo in izpodbijano odločitev prvostopenjskega sodišča razveljavilo (peti odstavek 163. člena ZP-1).

8. O pritožbenih stroških bo odločalo sodišče prve stopnje skladno z določbo 144. člena ZP-1.

Zakon o prekrških (2003) - ZP-1  - člen 22, 202

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.